Προτάσεις του γενικού εισαγγελέα Léger της 10ης Ιουνίου 1999. - Επιτροπή των Ευρωπαϊκών Κοινοτήτων κατά Ελληνικής Δημοκρατίας. - Παράßαση κράτους μέλους - Οδηγία 93/43/ΕΟΚ - Παράλειψη εμπρόθεσμης μεταφοράς της οδηγίας στην εσωτερική έννομη τάξη. - Υπόθεση C-391/98.



Συλλογή της Νομολογίας του Δικαστηρίου 1999 σελίδα I-07381



Προτάσεις του γενικού εισαγγελέα

1 Με την παρούσα προσφυγή, η Επιτροπή των Ευρωπαϋκών Κοινοτήτων ζητεί να διαπιστωθεί ότι η Ελληνική Δημοκρατία, παραλείποντας να θεσπίσει εμπροθέσμως τις αναγκαίες νομοθετικές, κανονιστικές και διοικητικές διατάξεις για να συμμορφωθεί προς την οδηγία 93/43/ΕΟΚ του Συμβουλίου, της 14ης Ιουνίου 1993 (1) (στο εξής: οδηγία), σχετικά με την υγιεινή των ειδών διατροφής, παρέβη τις υποχρεώσεις που υπέχει από την εν λόγω οδηγία.

2 Σύμφωνα με το άρθρο 16 της οδηγίας, τα κράτη μέλη πρέπει να θέσουν σε ισχύ τις αναγκαίες νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την οδηγία το αργότερο τριάντα μήνες μετά την έκδοσή της, ήτοι στις 14 Δεκεμβρίου 1995. Σύμφωνα με το ίδιο άρθρο, τα κράτη μέλη υποχρεούνται να ενημερώσουν σχετικά αμέσως την Επιτροπή για τις εκδοθείσες διατάξεις.

3 Η Επιτροπή, επειδή δεν έλαβε καμία κοινοποίηση σχετικά με τη μεταφορά της οδηγίας στην ελληνική έννομη τάξη, κίνησε την προ της ασκήσεως προσφυγής διαδικασία του άρθρου 226 ΕΚ (παλαιό άρθρο 169).

4 Με έγγραφο της 27ης Φεβρουαρίου 1996, η Επιτροπή όχλησε την Ελληνική Δημοκρατία να της υποβάλει τις παρατηρήσεις της εντός προθεσμίας δύο μηνών.

5 Με έγγραφο της 14ης Μαου 1996, η Ελληνική Κυβέρνηση επισήμανε ότι τα μέτρα μεταφοράς της οδηγίας στην εσωτερική έννομη τάξη βρίσκονταν στο στάδιο της καταρτίσεως.

6 Στις 23 Δεκεμβρίου 1996, η Επιτροπή απηύθυνε στην Ελληνική Δημοκρατία αιτιολογημένη γνώμη καλώντας την να συμμορφωθεί προς την οδηγία εντός προθεσμίας δύο μηνών.

7 Επειδή δεν υπήρξε απάντηση στην αιτιολογημένη αυτή γνώμη, η Επιτροπή άσκησε την παρούσα προσφυγή.

8 Η Ελληνική Δημοκρατία, μολονότι ζητεί την απόρριψη της προσφυγής, δεν αμφισβητεί την διατυπωθείσα εναντίον της αιτίαση. Πράγματι, στο υπόμνημα αντικρούσεώς της, η Ελληνική Δημοκρατία παρατηρεί ότι το μέτρο μεταφοράς της οδηγίας στην εσωτερική έννομη τάξη θα υπογραφεί σύντομα από τους αρμόδιους υπουργούς.

9 Συνεπώς, σύμφωνα με τη νομολογία του Δικαστηρίου (2), σας ζητώ να δεχθείτε την προσφυγή της Επιτροπής.

10 Σύμφωνα με το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα, εφόσον υπήρξε σχετικό αίτημα του νικήσαντος διαδίκου. Επειδή η Ελληνική Δημοκρατία ηττήθηκε, πρέπει να καταδικαστεί στα δικαστικά έξοδα, σύμφωνα με το σχετικό αίτημα της Επιτροπής.

Πρόταση

11 Βάσει των προεκτεθεισών σκέψεων, σας προτείνω να κρίνετε ότι:

«1) Η Ελληνική Δημοκρατία, παραλείποντας να θέσει σε ισχύ εμπροθέσμως τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθεί προς την οδηγία 93/43/ΕΟΚ του Συμβουλίου, της 14ης Ιουνίου 1993, σχετικά με την υγιεινή των ειδών διατροφής, παρέβη τις υποχρεώσεις που υπέχει από το άρθρο 16 της εν λόγω οδηγίας.

2) Η Ελληνική Δημοκρατία καταδικάζεται στα δικαστικά έξοδα.»

(1) - ΕΕ L 175, σ. 1.

(2) - Βλ., π.χ., αποφάσεις της 15ης Οκτωβρίου 1998, C-283/97, Επιτροπή κατά Βελγίου (Συλλογή 1998, σ. Ι-6081), και C-386/97, Επιτροπή κατά Ελλάδος, (Συλλογή 1998, σ. Ι-6127).